സാറാ റൂ

**സാറാ റൂ** (ജനനം: ജനുവരി 26, 1979) ഒരു അമേരിക്കൻ അഭിനേത്രിയാണ്. പോപ്പുലർ എന്ന പരമ്പരയിലെ കാർമെൻ ഫെറാറ, ലെസ് ദാൻ പെർഫെക്റ്റിലെ ക്ലോഡ് കേസി എന്നീ കഥാപാത്രങ്ങളിലൂടെയാണ് അവർ കൂടുതലായി അറിയപ്പെടുന്നത്. 2011 ൽ, ദ സിഡബ്ല്യു ടെലിവിഷൻ നെറ്റ്വർക്കിന്റെ റിയാലിറ്റി പരമ്പരയായിരുന്ന ഷെഡിംഗ് ഫോർ ദ വെഡ്ഡിംഗിൽ അവർ ആതിഥേയത്വം വഹിച്ചു. കോമഡി പരമ്പരയായിരുന്ന റൂൾസ് ഓഫ് എൻ‌ഗേജ്‌മെന്റിൽ അവർ ആവർത്തിച്ചുള്ള വേഷം ചെയ്യുകയും അതിൽ സോഫ്റ്റ്ബോൾ ടീം അംഗവും ജെഫ് ബിൻ‌ഹാമിന്റെ ഉത്തമ സുഹൃത്തുമായ ബ്രെൻഡയുടെ വേഷം അഭിനയിച്ചു. എബിസി നെറ്റ്വർക്കിന്റെ ഹ്രസ്വകാല ഹാസ്യ പരമ്പരയായിരുന്ന മാലിബു കൺട്രിയിൽ കിം എന്ന കഥാപാത്രത്തെ തുടർച്ചയായി അവതരിപ്പിക്കുകയും ടിവി ലാൻഡ് ചാനലിന്റെ കോമഡി സീരീസായ ഇംപാസ്റ്ററിലെ പ്രധാന അഭിനേതാവായി പ്രത്യക്ഷപ്പെടുകയും ചെയ്തു. എ സീരീസ് ഓഫ് അൺഫോർച്ചുണേറ്റ് ഇവന്റ്സ് എന്ന പരമ്പരയുടെ രണ്ടാം സീസണിലെ ഒലീവിയ കാലിബൻ എന്ന കഥാപാത്രത്തിലൂടെയും അവർ ഏറെ അറിയപ്പെടുന്നു.

## ജീവിതരേഖ
സാറാ ഷ്ലാക്ക്മാൻ എന്ന പേരിൽ ന്യൂയോർക്ക് നഗരത്തിൽ ഒരു മുനിസിപ്പൽ ജോലിക്കാരിയും മുൻ നടിയുമായിരുന്ന ജോവാൻ ഷ്ലാക്ക്മാൻ (മുമ്പ്, റൂ), സ്റ്റേജ് മാനേജർ മാർക്ക് ഷ്ലാക്ക്മാൻ എന്നിവരുടെ മകളായി സാറാ റൂ ജനിച്ചു. മാതാപിതാക്കൾ ബ്രോഡ്‌വേ തീയറ്ററിൽ സജീവമായിരുന്ന കാലത്ത് രണ്ട് പെൺമക്കളിൽ മൂത്തയാളായ സാറാ ന്യൂയോർക്കിലാണ് വളർന്നത്. അവർ യഹൂദ മതവിശ്വാസിയാണ്. 

## ഔദ്യോഗിക ജീവിതം
1988 ൽ കെവിൻ സ്പേസിയുടെ മകളായി റോക്കറ്റ് ജിബ്രാൾട്ടർ എന്ന സിനിമയിൽ പ്രത്യക്ഷപ്പെട്ട സാറാ റൂ തന്റെ ഒൻപതാമത്തെ വയസ്സിൽ അഭിനയ ജീവിതം ആരംഭിച്ചു. റോസന്നേ എന്ന ടിവി ഷോയിലെ കഥാപാത്രങ്ങളായ റോസന്നെയുടെയും ഡാന്റെയും ആദ്യ കൂടിക്കാഴ്ചയിലെ ഒരു നൃത്തത്തിൽ റൂ ചെറുപ്പക്കാരിയായ റോസന്നെയുടെ വേഷം അവതരിപ്പിച്ചു.

ഫെനം, മൈനർ അഡ്ജസ്റ്റ്മെന്റ്സ്, സോ, ഡങ്കൻ, ജാക്ക് & ജെയ്ൻ, ER, ദ ഡിവിഷൻ, പോപ്പുലർ എന്നീ ടെലിവഷൻ പരമ്പരകളിലെ വേഷങ്ങൾ ഏറ്റെടുക്കുന്നതിനു മുമ്പ് അവർ ഗ്രാൻഡ് എന്ന കോമഡി പരമ്പരയിലെ വേഷം ചെയ്തിരുന്നു.

എ മാപ്പ് ഓഫ് ദി വേൾഡ്, കാന്റ് ഹാർഡ്‌ലി വെയ്റ്റ്, എ സ്ലിപ്പിംഗ് ഡൌൺ ലൈഫ്, ഇഡിയൊക്രസി, ജിപ്സി 83 എന്നിങ്ങനെ നിരവധി ചിത്രങ്ങളിൽ അഭിനയിക്കുകയും ഗോർ വെർബിൻസ്കിയുടെ ദി റിംഗ് എന്ന ചലച്ചിത്രത്തിൽ ഒരു ആയയുടെ ഒരു ചെറിയ വേഷം അവതരിപ്പിക്കുകയും ചെയ്തു. അവരുടെ അഭിനയത്തിൽ ആകൃഷ്ടനായ സംവിധായകൻ മൈക്കൽ ബേ തന്റെ പേൾ ഹാർബർ എന്ന സിനിമയിൽ അവർക്കായി ഒരു വേഷം എഴുതി.

2006 ലെ മൈക്ക് ജഡ്ജിന്റെ ചലച്ചിത്രമായ ഇഡിയൊക്രസിയിൽ ഒരു അറ്റോർണി ജനറലിന്റെ അപ്രധാന വേഷത്തിൽ റൂ പ്രത്യക്ഷപ്പെട്ടിരുന്നു. 2006 ൽ ലോസ് ഏഞ്ചൽസിലെ മാട്രിക്സ് തിയേറ്ററിൽ ഫ്രഞ്ച് സ്റ്റുവാർട്ട്, ജെന്നി ഓ ഹാര, ഗ്രെഗ് ഹെൻറി എന്നിവരോടൊപ്പം സ്റ്റേജ് മ്യൂസിക്കലായ ലിറ്റിൽ ഈജിപ്തിൽ റൂ അഭിനയിച്ചു. ടു ആൻഡ് എ ഹാഫ് മെൻ എന്ന ചിത്രത്തിൽ ബെർട്ടയുടെ ഗർഭിണിയായ ഇളയ മകളായി അവർ അഭിനയിച്ചു. സിബിഎസ് ഹാസ്യ പരമ്പരയായിരുന്ന ദി ബിഗ് ബാംഗ് തിയറിയിൽ ലിയോനാർഡ് ഹോഫ്സ്റ്റാഡറുടെ ഫിസിഷ്യനായ കാമുകി ഡോ. സ്റ്റെഫാനി ബാർനെറ്റായി മൂന്ന് എപ്പിസോഡുകൾക്കായി അവർ അഭിനയിച്ചു. 2008 നവംബർ 17 നാണ് ഷോയിൽ ആദ്യമായി അവർ പ്രത്യക്ഷപ്പെട്ടത്. 2009 ൽ മാൻ മെയ്ഡ്, ഫോർ ക്രൈസ്റ്റ്സ് സേക്ക് എന്നീ സിനിമകളിൽ റൂ പ്രത്യക്ഷപ്പെട്ടു. നോവലിനെയും ദി വിച്ചസ് ഓഫ് ഈസ്റ്റ്‍വിക്ക് എന്ന നോവലിനേയും സിനിമയേയും അടിസ്ഥാനമാക്കി 2009-ൽ ആരംഭിച്ച ഹ്രസ്വകാല പരമ്പരയായിരുന്ന ഈസ്റ്റ്‍വിക്കിൽ റൂ അഭിനയിച്ചിരുന്നു.

2010 ഒക്‌ടോബറിൽ, റൂൾസ് ഓഫ് എൻ‌ഗേജ്‌മെന്റ് എന്ന ടെലിവിഷൻ പരമ്പരയിൽ ജെഫ്, ഓഡ്രി എന്നീ കഥാപാത്രങ്ങളുടെ വാടകമാതാവായ ബ്രെൻഡ എന്ന കഥാപാത്രമായി തുടർച്ചയായ വേഷം ചെയ്തു. 2011 ഡിസംബറിൽ ദി സിഡബ്ല്യുവിന്റെ 'പോസേർസ്' എന്ന പേരിൽ ആരംഭിക്കുന്ന ഒരു പുതിയ ഷോയിൽ റൂ രചനയും അഭിനയിക്കുകയും നിർവ്വഹിക്കുമെന്ന് പ്രഖ്യാപിച്ചിരുന്നു.

## സ്വകാര്യ ജീവിതം
2001 ൽ റൂ സംവിധായകനും എഴുത്തുകാരനും നിർമ്മാതാവുമായ മിഷാ ലിവിംഗ്സ്റ്റണെ വിവാഹം കഴിക്കുകയും 2007 ൽ അവർ വിവാഹമോചനം നേടുകയും ചെയ്തു. പിന്നീട് ഒരു അദ്ധ്യാപകനായ കെവിൻ പ്രൈസിനെ 2011 മെയ് 21 ന് ഒരു പരമ്പരാഗത ജൂത വിവാഹച്ചടങ്ങിൽവച്ച് വിവാഹം കഴിച്ചു.  2013 ഫെബ്രുവരിയിൽ ദമ്പതികളുടെ ആദ്യത്തെ കുട്ടി ഭൂജാതയായി. സാറായും പ്രൈസും ചേർന്ന് 2016 നവംബറിൽ രണ്ടാമത്തെ മകളെ ദത്തെടുത്തു.

## അഭിനയരംഗം

### സിനിമ

### ടെലിവിഷൻ

## അവലംബം

വർഗ്ഗം:ജനുവരി 26-ന് ജനിച്ചവർ
വർഗ്ഗം:1979-ൽ ജനിച്ചവർ